Atak sou 2 Enstalasyon Militè Ozetazini – Bilan : 4 Mò ak 2 Blese.
FBI ap mennen yon ankèt sou atak sa a ki rive nan vil Hixson, nan Eta Tennessee. Se zak yon jenn-nonm 24 tran ki rele Muhammad Youssef Abdulazeez.
WASHINGTON, D.C. — Ajan Biwo Ankèt Federal Lèzetazini an (FBI) ki responsab envestigasyon kap fèt sou yon fiziyad ki dewoule nan 2 enstasyon militè ameriken jedi 16 jiyè 2015 la nan vil Chattanooga, nan eta Tenessee, nan pati sid peyi a, deklare FBI ap chache konnen rezon ki eksplike fiziyad la. Byen ta nan fen jounen, ajan-responsab sa a, ki rele Ed Reinhold, te fè konnen jous nan moman li tap pale a anketè yo potko ka di si nèg ki tire a gen lyezon ak okenn gwoup teworis. "Nou fèk ap kòmanse ankèt la. Nou pral eksplore posiblite sa a; men pou kounye a nou pa gen anyen nan men nou ki ta kapab makònen misye dirèkteman ak yon òganizasyon teworis entènasyonal ." Ajan Reinhold ajoute anketè yo pa konnen ditou poukisa atakan an --yon jèn gason 24 tran ki rele Muhammad Youssef Abdulazeez-- te antre nan enstalasyon militè a epi li ouvè koutzam sou tout moun ki te anndan an, kote li touye 4 mèrin epi li blese 2 lòt sòlda. Sekirite te prese pase alaksyon; e konsa atakan an, li menm tou, pèdi lavi li. Lapolis pat pèdi tan pou yo fè yon desantdelye lakay Youssef Abdulazeez nan vil Hixson, nan Eta Tennessee, pa lwen ak vil Chattanooga kote yo eseye jwenn nenpòt ki endis ki ta ka eksplike poukisa misye komèt zak la. Ajan Ed Reinhold bay detay sa yo: “Nap tcheke tout kote misye te rezide --nan moman aksyon an e lontan anvan aksyon an... tout kote li te vizite, kote li te konn al achte, lekòl li te frekante, kilès ki te zanmi li, djim li te konn frekante ; nap tcheke tout endis posib. Konsa, nou deja gen enfòmasyon sou tout kote li te konn frekante e nou pral tcheke tout kote sa yo san kite youn." Otorite yo fè konnen, pou kòmanse, atakan an te pase ak machin li devan yon biwo kote yo rekrite moun pou Kò Mèrin nan epi li blese yon espesyalis ak kout zam, anvan li te ale nan enstalasyon militè a kote li komèt 4 asasina yo e blese gravman yon manm lamarin de gè Lèzetazini an. Prezidan Barack Obama pwomèt yon ankèt rapid e konplè pral fèt sou sa k pase a; men pou le moman prensipal mesaj li se voye senpati li bay manm fanmi sòlda ki pèdi lavi yo nan 2 atak yo.